Mestská časť  Bratislava - Dúbravka

Materiál na 18.rokovanie
Miestneho zastupiteľstva
dňa 9.júna 2009

Návrh stanoviska miestneho zastupiteľstva Mestskej časti Bratislava-Dúbravka k návrhu  dodatku č. 3 štatútu hlavného mesta Slovenskej republiky Bratislavy

 Predkladateľ:                                                                  Materiál obsahuje:
 PhDr. František  Guth                                                       1. Návrh uznesenia   
 prednosta                                                                           2. Uznesenie MR
                                                                                           3. Dôvodovú správu                                                                
                                                                                           4. Návrh dodatku č.3 štatútu hl.mesta   
                                                                                               SR

Zodpovedný:

JUDr. Eva Kostolányiová
vedúca organizačného oddelenia

Spracovateľ:

JUDr. Eva Kostolányiová
vedúca organizačného oddelenia

 Miestne zastupiteľstvo

 s ú h l a s í

s návrhom dodatku č. 3 Štatútu hlavného mesta Slovenskej republiky

Uznesenie  MR  č. 260/2009

Miestna rada 
odporúča
miestnemu zastupiteľstvu mestskej časti Bratislava-Dúbravka súhlasiť s návrhom dodatku č. 3 Štatútu hlavného mesta Slovenskej republiky

                                   DÔVODOVÁ  SPRÁVA
1.Úvod
Národná rada Slovenskej republiky dňa 6. 11. 2008 schválila zákon, ktorým sa mení a dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a menia a dopĺňajú niektoré zákony. Zákon bol publikovaný v Zbierke zákonov pod č. 535/2008 (ďalej len „zákon“).

Jedná sa o  rozsiahlu novelu zákona o hlavnom meste, ktorej obsahom je
a)	vyjadrenie, že Bratislava je sídlom aj prezidenta Slovenskej republiky,
b)	podrobnejšia úprava plnenia funkcie Bratislavy ako hlavného mesta Slovenskej republiky, vrátane účasti mestských častí na plnení tejto funkcie,
c)	vyjadrenie skutočnosti, že územie Bratislavy je sumárom územia mestských častí a že každá mestská časť sa skladá z jedného až troch katastrálnych území,
d)	úprava, že obcou je Bratislava ako celok a že samosprávu obce vykonávajú obe úrovne samosprávy – mestské orgány, ako aj miestne orgány v mestských častiach v takom rozsahu, v akom plnia úlohy samosprávy obce a vykonávajú prenesenú pôsobnosť štátnej správy,
e)	úprava úloh samosprávy Bratislavy a úloh štátnej správy prenesenej na obce zákonom, ktoré zákon rozčleňuje na tri skupiny – na úlohy vyhradené mestským orgánom, na úlohy vyhradené miestnym orgánom v mestských častiach a na ostatné úlohy, ktoré sú spoločné, a ich rozdelenie medzi obe úrovne samosprávy zveruje naďalej Štatútu hlavného mesta Slovenskej republiky Bratislavy (ďalej len „štatút“),
f)	úprava podrobnosti o funkcii, o obsahu a o spôsobe schvaľovania štatútu,
g)	zníženie počtu poslancov mestského zastupiteľstva i miestnych zastupiteľstiev,
h)	ustanovenie počtu námestníkov primátora a zástupcov starostu,
i)	úprava štruktúry mestskej rady,
j)	zriadenie funkcie hlavného architekta Bratislavy, 
k)	spresnenie postavenia a úloh miestneho úradu a prednostu miestneho úradu,
l)	úprava symbolov mestských častí, ktoré teraz neboli v zákone upravené, 
m)	rozdelenie príjmov Bratislavy.

2.Pripomienkové konanie

Na základe schválenej novely zákona o hlavnom meste spracoval magistrát mesta Bratislavy návrh jednotlivých ustanovení štatútu navrhovaným dodatkom č. 3. Materiál bol 19.2.09 zaslaný prednostom všetkých miestnych úradov mestských častí na pripomienkovanie. Tieto boli spracované na spoločnom rokovaní sekcie prednostov mestských častí pri Regionálnom združení mestských častí Bratislavy prerokované a odoslané na magistrát. Spolu s vyhodnotenými a zapracovanými pripomienkami prednostov mestských častí bol materiál predložený na rokovanie komisiám mestského zastupiteľstva. Uznesenia, stanoviská a vyhodnotenie pripomienok komisií je súčasťou materiálu v prílohe.
Tu treba povedať, že spracovateľ sa k viacerým pripomienkam od prednostov mestských častí nevyjadril, ani ich nezahrnul do materiálu.
Podľa §7b ods. 3 a §15 ods. 2 písm. b) zákona SNR č. 377/1990 Zb. o hlavnom meste SR Bratislave v znení neskorších predpisov  požiadal primátor starostu mestskej časti o zaslanie stanoviska k predloženému návrhu v termíne do 10.6.2009. V súlade so zákonom je potrebné jasne povedať, že miestne zastupiteľstvo sa k návrhu dodatku štatútu musí vyjadriť jednoznačne,  súhlasí s návrhom alebo nesúhlasí s návrhom dodatku štatútu. Jednoznačný súhlas je potrebný k tomu, aby bolo jasné , akou väčšinou hlasov poslancov mestského zastupiteľstva je potrebná na schválenie dodatku č. 3 štatútu.
§7b ods. 3 „Na prijatie návrhu štatútu alebo jeho dodatku je potrebné prerokovanie s mestskými časťami a následné schválenie trojpätinovou väčšinou prítomných poslancov mestského zastupiteľstva. Ak v rámci prerokovania nesúhlasí s návrhom štatútu alebo jeho dodatku najmenej 10 miestnych zastupiteľstiev, na schválenie je potrebná trojpätinová väčšina všetkých poslancov mestského zastupiteľstva.“
§15 ods. 2 písm. b) „Miestnemu zastupiteľstvu je vyhradené
b) vydávať písomné stanovisko k návrhu štatútu a jeho dodatkov podľa § 7b ods. 3,“
Zásadné zmeny dotýkajúce sa mestských častí, o ktorých treba diskutovať je prerozdelenie kompetencií. V tomto dodatku sú už zahrnuté dve rozhodnutia primátora potvrdené mestským zastupiteľstvom. 

Prvé rozhodnutie účinné od 24.2.2009 sa týka zákona č. 479/2008 Z.z.   o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov.
Problém  prináša v položke 68  úprava čl. 39b  ods. 2  písm. l),  podľa  ktorého mestská časť         
„je oprávnená nariadiť a vykonať uzatvorenie priestorov alebo verejných priestranstiev, kde sa podujatie koná  a vykonať dôkladnejšiu kontrolu účastníkov podujatia, ak možno z okolností alebo správania účastníkov podujatia predpokladať narušovanie pokojného priebehu podujatia.“
Kompetencie zo zákona č. 479/2008 Z.z. boli na obce a mestá prenesené v súvislosti so zákonnou povinnosťou zabezpečovať v obci verejný poriadok. Ten je ale daný zákonom  o hl. m. SR  Bratislave do povinností len mestu Bratislava a nie mestským častiam. Verejný poriadok obce zabezpečujú zriadením mestskej polície, ktorej  úkony starostlivosti a zabezpečenia verejného poriadku vykonáva .
Mestská časť a ani starosta nemá prostriedky na vykonanie vyššie uvedených úkonov a nemá také prikazovacie právo voči mestskej polícii, aby za mestskú časť v danom momente konal tieto úkony.
Druhé rozhodnutie účinné od 1.5.2009 sa týka zákona č. 448/2008 Z.z. o sociálnych službách. Problematika kompetencie vykonávania sociálnej   zdravotnej posudkovej činnosti mestskými časťami bola pred vydaním prerokovaná a dohodnutá. Obidve tieto rozhodnutia sú teraz súčasťou predkladaného návrhu dodatku č. 3.

3. Nové kompetencie a úlohy

3.1 Nové kompetencie
Návrh dodatku č. 3 Štatútu prináša mestským častiam tieto nové kompetencie:
1.zo zákona o sociálnych službách (č.448/2008 Z.z.) (čl. 32)
a- vypracúvať, schvaľovať komunitný plán sociálnych služieb
b- posudkovú činnosť
c- poskytovať, zabezpečovať a uhrádzať ekonomicky oprávnené náklady pri poskytovaní sociálnych služieb (v zariadení opatrovateľskej služby a v dennom stacionári, opatrovateľskej službe, prepravnej službe, odľahčovacej službe) aj iným subjektom,
d- zriaďovať zariadenie opatrovateľskej služby a denný stacionár,...
2.zo zákona o organizácií a podpore športu (č. 308/2008 Z.z.) (čl. 36b ods. 1)
a- obstarávať športovú infraštruktúru,
3. zo zákona o organizovaní verejných telovýchovných podujatí, športových podujatí a turistických podujatí (č. 479/2008 Z.z.) (čl. 36b ods. 2)
a- spolupracovať pri organizovaní podujatí
b- prijímať ohlásenia o organizovaní podujatí
c- plniť osobitné úlohy pri organizovaní podujatí, ktoré sú označené ako rizikové
d- vydávať rozhodnutia o zákaze podujatia, zákaze predaja, podávania alebo používania alkoholických nápojov,...
e- prejednávať priestupky a udeľovať pokuty za správne delikty,...

3.2 Nezapracované  zmeny 
V návrhu nie sú zapracované zmeny kompetencií medzi mestom a mestskými časťami, ktoré určil zákon SNR č. 377/1990 Zb.
Pri pripomienkovaní návrhu dodatku č. 3 Štatútu prednostami, niektoré pripomienky neboli akceptované, alebo vôbec sa k nim spracovateľ nevyjadril. 
1.Určenie v návrhu dodatku štatútu č. 3,  že mestské časti zodpovedajú za:
a- zásobovanie vodou pre obyvateľov mestskej časti obytnej zóny v lokalitách, ktoré nie sú napojené na verejný vodovod, (čl. 29 ods. 2 písm. g)
b- nakladanie s odpadovými vodami zo žúmp (čl. 29 ods. 2 písm. g)
(doterajšie znenie štatútu to ukladalo pre prípady, ak mestská časť priamo likvidovala odpadové vody cez žumpy a od 1.9.2008 novým štatútom táto kompetencia bola prenesená mestským častiam.).
V zmysle § 6a ods. 2 písm. e) zákona č. 377/1990 Zb. o hlavnom meste SR Bratislave v znení neskorších prepisov je to od 1.1.2009 plná kompetencia mesta Bratislavy a nemôže ju ani štatútom preniesť na mestské časti:
„e) zabezpečovať zásobovanie vodou a odvádzanie odpadových vôd,“
Mesto Bratislava má aj na tento účel zriadenú organizáciu na tieto činnosti – BVS a.s. 

c- nakladanie s komunálnym odpadom a drobným stavebným odpadom (čl. 29 ods. 2  písm. g), čl. 44 ods.3 písm. a), písm. e),
d- zber a prepravu objemných odpadov, s vylúčením zmesového komunálneho odpadu, na účely ich zhodnotenia alebo zneškodnenia, zber a prepravu oddelene vytriedených odpadov z domácností bez obsahu škodlivín a s obsahom škodlivín a drobných stavebných odpadov za účelom ich zhodnotenia alebo zneškodnenia (čl. 29  ods. 2písm. g), čl. 44 ods.3 písm. a), písm. e).
V zmysle § 6a ods. 2 písm. f) zákona č. 377/1990 Zb. o hlavnom meste SR Bratislave v znení neskorších prepisov je to od 1.1.2009 plná kompetencia mesta Bratislavy a nemôže ju ani štatútom preniesť na mestské časti
f) zabezpečovať zber, odvoz a likvidáciu komunálneho odpadu a drobného stavebného odpadu a organizovať triedenie odpadu z domácností a z prevádzkarní

Pri pripomienkovaní návrhu dodatku č. 3 Štatútu prednostami niektoré pripomienky neboli akceptované alebo vôbec sa k nim spracovateľ nevyjadril.
2.Mesto Bratislava neprenáša  kompetencie na mestské časti v oblasti:
a- určenie zaujatia verejného priestranstva na miestnych komunikáciách III. a  IV. triedy zverené do správy mestských častí pre stanovište vozidiel  taxislužby (a tým vzniká aj problém o oprávnenosti vyrubovania miestnej dane za zaujatie verejného priestranstva mestskými časťami) (čl. 58 písm. c)
b- schvaľovania nariadenia mestskej časti, ktorým sa ustanovia podrobnosti o ochrane drevín, ktoré sú v jej vlastníctve a správe a ktoré sú súčasťou verejnej zelene (čl. 68 ods. 2 písm. e)
(Bratislava je rôznorodá, členitá, výškovo rozdielne umiestnená, verejné priestory s verejnou zeleňou sú rôzne a s rôznou intenzitou využívania, čo centrálne celomestské nariadenie nemôže pokryť,...)
3.Mesto Bratislava prenáša  obmedzené kompetencie na mestské časti v oblasti:
a- zriaďovania a zrušovania základných  škôl s predchádzajúcim súhlasom primátora (zákon takýto inštitút nepozná) (čl. 37 písm. a)
b- vydávania rozhodnutia o povolenie výrubu drevín s  predchádzajúcim súhlasom Bratislavy (navrhovali sme úpravu len na pozemky vo vlastníctve a správe mesta Bratislavy) (čl. 68 ods.2 písm. a) 
c- primátor udeľuje predchádzajúci súhlas k uzavretiu zmluvy mestskej časti s oprávnenou osobou na vykonávanie činností  (zabezpečuje verejnoprospešné služby, najmä) (čl. 9 ods. 6 písm. n)

1.	nakladanie s komunálnym odpadom a drobným stavebným odpadom podľa čl. 44 ods. 3, 

2.	čistenie miestnych komunikácií III. a IV. triedy,29) správu a údržbu verejnej zelene, a na návrh mestskej časti so súhlasom mestského zastupiteľstva aj výstavbu, údržbu a správu pohrebísk,

3.	udržiavanie čistoty v mestskej časti,

4.	zásobovanie vodou pre obyvateľov mestskej časti obytnej zóny v lokalitách, ktoré nie sú napojené na verejný vodovod,

5.	nakladanie s odpadovými vodami zo žúmp,

6.	zber a prepravu objemných odpadov, s vylúčením zmesového komunálneho odpadu, na účely ich zhodnotenia alebo zneškodnenia, zber a prepravu oddelene vytriedených odpadov z domácností bez obsahu škodlivín a s obsahom škodlivín a drobných stavebných odpadov za účelom ich zhodnotenia alebo zneškodnenia,

7.	zber, prepravu, zneškodňovanie a zhodnocovanie komunálnych odpadov, s vylúčením zmesového komunálneho odpadu, ktoré vznikajú pri činnostiach mestskej časti uvedených v čl. 29 písm. f) bod 2. a pri údržbe parkov a trhovísk, zber a prepravu kalu zo septikov s výnimkou žúmp, zber, prepravu, zhodnotenie odpadu zo zelene a zhodnotenie a zneškodnenie odpadu z čistenia kanalizácie prostredníctvom oprávnenej osoby,
(Vzhľadom k tomu, že v zmysle Všeobecne záväzného nariadenia hlavného mesta SR Bratislavy č. 12/2001 v znení neskorších predpisov môže oprávnená osoba  nakladať s komunálnym odpadom a drobným stavebným odpadom ma území mesta Bratislavy len ak má uzavretú zmluvu s mestom, toto obmedzujúce ustanovenie nemá opodstatnenie.)

4.Financovanie nových kompetencií
 
Návrh dodatku č. 3 Štatútu takéto prílohy neobsahuje.
V zmysle známych informácií:
Kompetencie v oblasti zákona o sociálnych službách v zmysle dohovoru ZMOS-u a Vlády SR budú v rokoch 2009 a 2010 refundované zo štátneho rozpočtu. Ostatné kompetencie budú mestské časti realizovať z vlastných príjmov.

5.Záver

Uvedené pripomienky sa dajú vo väčšine  prijať a sú riešiteľné pre mestskú časť, okrem  prenosu kompetencií, ktoré sú zo zákona č. 377/1990 Zb. priamo určené mestu Bratislava a nie mestským častiam  - čl. 29 ods. 2 písm. g), čl. 29 ods. 2 písm. g) a čl. 44 ods. 3 písm. a), e).
Ďalší problém je v spojení s prenosom kompetencie v oblasti sociálneho zabezpečenia 
- poskytuje, zabezpečuje a uhrádza ekonomicky oprávnené náklady pri poskytovaní sociálnych služieb v zariadení opatrovateľskej služby a v dennom stacionári,
- zriaďuje zariadenie opatrovateľskej služby a denný stacionár,... 
Záver spoločnej porady medzi mestskými časťami a mestom nechal túto otázku pre nejednotnosť a pre zásadné stanovisko zástupcov mesta za otvorenú. Určenie tejto kompetencie hlasovaním v mestskom zastupiteľstve je tým najkrajnejším riešením.